Khairul Fahmi Che Mat

**Khairul Fahmi Che Mat** (juga dikenali sebagai **Apek**; lahir 7 Januari 1989) merupakan seorang pemain bola sepak Malaysia yang bermain sebagai penjaga gol yang bermain untuk Sabah F.C dalam Liga Super Malaysia dan pasukan bola sepak kebangsaan Malaysia. Beliau mula terkenal apabila cemerlang mengawal gawang Malaysia dalam Kejohanan Bola Sepak ASEAN 2010 (Piala AFF-Suzuki). Dalam kejohanan itu, beliau berjaya menyambut sepakan penalti kapten Indonesia, Firman Utina pada perlawanan akhir Piala AFF-Suzuki.

## Latar belakang
Beliau berasal dari Kampung Dusun Raja, Cherang, Kota Bharu, Kelantan. Bapanya, Che Mat Hussein, dikenali sebagai 'Che Su'.

Khairul Fahmi belajar di Sekolah Kebangsaan Tapang, Kota Bharu, Kelantan. Kemudian, beliau menyambung pembelajaran di Sekolah Sukan Bandar Penawar (kini dikenali sebagai Sekolah Sukan Tunku Mahkota Ismail), Johor sebelum bertukar ke Sekolah Sukan Bukit Jalil, Selangor.

## Kerjaya

### Harimau Muda
Khairul Fahmi menyertai pasukan Harimau Muda bagi saingan Liga Premier Malaysia musim 2007-2008. Dia diturunkan dalam perlawanan bertemu ATM yang menyaksikan Harimau Muda tewas 2-1. Di pertengahan musim, dia digugurkan dari Harimau Muda. Dia seterusnya menyertai PKNS.

### Pasukan Belia PSV Eindhoven (Percubaan)
Aksi Khairul Fahmi berjaya menarik minat kelab Belanda, PSV Eindhoven dan beliau telah pergi untuk beberapa minggu bagi menyertai sesi percubaan untuk pasukan bawah 19 dan 23 tahun. Turut menyertai ialah rakan sepasukan, Mohd Asraruddin Putra Omar, selepas mereka mempamerkan aksi cemerlang dalam Champions Youth Cup 2007.

### Menyertai Kelantan
Pada Oktober 2008, Khairul Fahmi menyertai Kelantan sebagai pemain pinjaman untuk Piala Malaysia.

Pada musim 2009, dia menyertai Kelantan secara kekal dan bertindak sebagai penjaga gol ketiga di belakang Halim Napi dan Shahrizan Ismail namun dia tidak bermain dalam mana-mana perlawanan peringkat senior.

Pada musim 2010, Syed Adney dibawa masuk bagi mengisi kekosongan yang ditinggalkan oleh penjaga gol veteran, Halim Napi. Namun aksi goyah dan kesilapan mudah Syed Adney ketika bertemu Kedah dalam kempen Liga Super 2010 menyebabkan Kelantan tewas 0-1 di laman sendiri kepada Kedah. 

Khairul Fahmi kemudiannya diberi peluang dan disenaraikan sebagai penjaga gol utama bagi menentang T-Team pada 6 Mac 2010. Kelantan menang 1-0 pada perlawanan Liga Super itu sekaligus membolehkan beliau merampas kedudukan sebagai penjaga gawang utama pasukan Kelantan. Beliau Berjaya membantu pasukan menjadi naib juara Liga Super selain mengekalkan rekod tanpa kalah 22 perlawanan. 

Kecemerlangan Khairul Fahmi meyakinkan Ketua jurulatih Kelantan, B. Sathianathan untuk terus memberi kepercayaan kepadanya untuk mengemudi gawang gol. Pasukan Kelantan tewas 0-1 kepada N.Sembilan pada aksi pembukaan kumpulan dalam Piala Malaysia. Pasukan Kelantan bangkit untuk melayakan diri ke suku akhir dan menewaskan Selangor 3-0 secara aggregat. Di peringkat separuh akhir, pertemuan dengan kedah dianggap penting kerana selain daripada objektif utama untuk layak ke final, ia juga bagi menebus maruah kerana Kedah merupakan satu-satunya pasukan yang menewakan Kelantan dalam saingan Liga Super selain menyingkirkan mereka daripada Piala F.A. Pada aksi pertama di Stadium Darul Aman, beliau berjaya mempertahankan gawang gol daripada dibolosi yang mana perlawanan berkesudahan seri tanpa jaringan. Pertemuan kedua di Stadium Sultan Muhammad IV, pasukan Kelantan menang 1-0 hasil jaringan Norshahrul Idlan. Pada perlawanan akhir, pasukan Kelantan bertemu sekali lagi dengan N. Sembilan yang mana mereka ketinggalan pada minit ke-18, hasil jaringan sepakan penalti Shahurain Abu Samah. Kelantan bangkit dengan dua jaringan oleh Hairuddin Omar dan Mohd Badri Mohd Radzi sekaligus membawa pulang Piala Malaysia ke Negeri Cik Siti Wan Kembang. 

Pada 02 November 2010, beliau menerima anugerah Penjaga gol terbaik dan Pemain muda terbaik bagi Anugerah Bola Sepak Kebangsaan 100PLUS-FAM 2010. Beliau turut disenaraikan oleh Jurulatih, K. Rajagopal untuk menyertai pasukan Malaysia bagi mengharungi Piala AFF Suzuki 2010.

Permulaan yang baik bagi Khairul Fahmi bersama pasukan Kelantan untuk musim 2011 apabila berjaya merangkul Piala Sumbangsih/Piala Sultan Haji Ahmad Shah dengan menewaskan Selangor 2-0. Di dalam pusingan pertama kempen Liga Super, Kelantan tewas 3 kali dengan jumlah bolos yang agak besar. Namun bangkit di pusingan kedua dengan persembahan yang kosisten, sekali gus membolehkan beliau dan pasukan Kelantan menjulang Kejuaraan Liga Super buat kali pertama.

Saingan Piala F.A pula, nasib tidak begitu menyebelahi pasukannya apabila tewas kepada Terengganu pada masa tambahan. Kelantan yang mendahului pada minit ke-79, hasil jaringan Azwan Roya dilihat bersedia untuk menjulang trofi tersebut sebelum dinafikan oleh jaringan sendiri oleh Daudsu pada minit ke-98 sekaligus mengheret perlawan ke masa tambahan. Harapan Kelantan akhirnya dimusnahkan oleh jaringan Nordin Alias pada minit ke-110. Misi merpertahankan Piala Malaysia juga lebur apabila Terengganu sekali menjadi penghalang dengan menewaskan pasukannya secara agregat di peringkat suku akhir. 

Beliau sekali lagi diiktiraf sebagai penjaga gol terbaik di Malaysia apabila merangkul anugerah penjaga gol terbaik untuk kali kedua bagi Anugerah Bola Sepak Kebangsaan 100plus/FAM 2011 dengan menewaskan Mohd Sharbinee Allawee Ramli dan Mohd Farizal Marlias.

Musim 2012 menyaksikan dominasi Kelantan berterusan. Memegang status juara Liga Super 2011, Khairul Fahmi bersama pasukan Kelantan turun bertemu pasukan N. Sembilan bagi mempertahankan Piala Sumbangsih. Pasukannya tewas 1-2 dalam perlawanan tersebut. Kempen Liga Super menyaksikan gawang yang dikawal Apek hanya bolos 16 kali dan clean sheet 13 kali. Apek menjulang Liga Super kali kedua berturut-turut bersama Kelantan pada musim tersebut. Dominasi Kelantan berterusan apabila pasukanya mengenetepikan cabaran Sarawak, Kuala Lumpur, SPA F.C dan kedah untuk bertemu Sime Darby di peringkat akhir dalam saingan Piala F.A. Perlawanan yang berlangsung pada 19 Mei 2012 itu menyaksikan jaringan gol tunggal Mohammed Ghaddar sudah cukup untuk menebus kekecewaan musim lepas bagi menjulang Piala F.A.

## Antarabangsa

### AFF Suzuki 2014
Pada 18 Nov 2014, beliau disenaraikan oleh Dollah Salleh bagi mengharungi kempen Piala AFF Suzuki 2014 bersama Mohd Khairul Azhan yang merupakan penjaga gol Pahang dan Mohd Farizal Marlias yang beraksi untuk Selangor. Apek turun sebagai pilihan utama untuk menjaga gawang. Jaringan Mohd Amri Yahyah hampr meletakkan Malaysia dihadapan namun,dibatalkan oleh pengadil selepas penyerang tersebut dikatakan berada dalam kedudukan ofsaid oleh penjaga garisan. Skuad negara kemudian terpaksa beraksi dengan 10 pemain pada minit ke-34 selepas pemain tengah, Gary Steven Robbart. Perlawanan bekesudahan seri tanpa jaringan dan Apek menjadi wira negara selepas banyak menyelamatkan percubaan berbahaya pasukan Myanmar. Bertemu dengan Thailand, skuad Harimau Malaya bermula dengan agresif dan mendahului pada minit ke-28 hasil jaringan Amri Yahyah. Adisak Kraisorn kembali menyamakan kedudukan pada minit ke-43. Harimau Malaya kembali mendahului menerusi usaha solo Safiq Rahim pada minit ke-61 namun Charyl Yannic Chappuis berjaya menembusi gawang yang dikawal Apek pada minit ke-73. Adisak menambah derita pasukan negara apabila memastikan mata penuh Thailand dengan gol pada minit-minit terakhir. Satu seri dan satu kalah memaksa Apek dan sepasukan tiada pilihan kecuali menang ke atas Singapura. Bermain di Stadium Kallang, Singapura memperoleh kelebihan dengan sokongan padu penyokong mereka. Safee Sali meletakan Malaysia dihadapan pada minit ke-61 sebelum Singapura menyamakan kedudukan hasil jaringan Khairul Amri. Ketika perlawanan dilihat hampir bekesudahan seri, Malaysia dihadiahkan sepakan penalti dan Safiq Rahim dilihat mudah menyempurkan sepakan tersebut. Disaat menunggu wisel ditiupkan, penjaga gol Singapura, Hassan Sunny meninggalkan gawang gol ketika sepakan penjuru ke gawang Malaysia. Serangan balas pasukan Malaysia membolehkan Indra Putra meletakkan kedudukan 3-1 selepas gawang gol singapura ditinggalkan kosong.

### AFF Suzuki 2016
Apek dipanggil bagi menyertai pasukan kebangsaan bagi mengharungi Piala AFF Suzuki 2016. Malaysia memulakan aksi pembukaan kemenangan setelah berhempas pulas untuk Kemboja 3-2 di Stadium Thuwanna, Myanmar. Seawal minit ke-8, gawang Malaysia bolos menerusi gol Chan Vathanaka setelah pertahanan Malaysia melakukan kesilapan “budak sekolah”. Pertahanan Malaysia berhenti mengejar bola selepas melihat penjaga garisan mengangkat bendera menandakan ofsaid namun tiada pengadil tidak meniupkan wisel dan meneruskan perlawanan. Apek tidak mampu melakukakan apa-apa untuk menyelamatkan kerana kesilapan bodoh yang dilakukan benteng pertahanan. Pada minit ke-36, Syazwan Zainon melakukan gerakan solo dan berjaya menewaskan pertahanan Cambodia sebelum merembat deras ke gawang gol. Pada minit ke-59, Apek sekalilagi tewas menerusi jaringan kedua Vathanaka apabila dia menewaskan dua pertahanan negara sebelum melepaskan rembatan kaki kiri untuk menewaskan Khairul Fahmi. Amri Yahya kembali menyamakan kedudukan pada minit ke-69 menerusi Amri yang membuat tolakan mudah hasil hantaran Hazwan Bakri. Pada minit ke-80, Amri Yahyah pada sekali lagi meledak gol selepas mendapat hantaran daripada Safee Sali. Perlawanan kedua peringkat kumpulan bekesudahan seri tanpa jaringan pada separuh masa pertama. Pada separuh masa kedua, pasukan Vietnam meningkatkan asakan ke kubu pertahana pasukan negara. Pada minit terakhir, pemain negara mula kelihatan longlai dan gagal mengeluarkan bola dari kawasan pertahanan dengan kemas. Asakan bertubi-tubi ke arah gawang gol akhir membolehkan gol pertama diraih pada minit ke-80 menerusi Nguyen Trong Huang. Pada perlawanan akhir peringkat kumpulan yang mana menentukan hidup mati pasukan negara untuk ke separuh akhir, Apek telah menyelamatkan sepakan penalti oleh Aung Thu pada minit ke12. Pada minit ke-43, Apek tertewas apabila Aung Thu cuba menebus kesilapannya namun percubaan beliau pada minit ke-43 sekadar terkena palang gol. Serangan bertali arus pasukan Myanmmar akhir Berjaya apabila pada minit ke-88, David Htan meledak jaringan tunggal perlawanan sakaligus menamatkan kempen pasukan Malaysia.

### AFF Suzuki 2020
Dalam kejohanan Piala AFF Suzuki 2020, Khairul Fahmi dipanggil bersama dengan Khairulazhan dan Kalamullah Al-Hafiz sebagai pengaja gawang bagi menentang Indonesia, Vietnam, Cambodia dan Laos dalam peringkat kumpulan B. Namun skuad negara tidak dapat melayakkan diri ke pusingan akhir setelah tewas dalam perlawanan terakhir peringkat kumpulan menentang Indonesia.

## Kehidupan peribadi
Khairul Fahmi mendirikan rumah tangga dengan Nur Eilunie Natasha Jaafar (Leuniey) pada 28 Disember 2012 di Pasir Pekan, Wakaf Bharu dan dikurniakan seorang cahaya mata perempuan pada 3 Februari 2014 bernama Kayla Elayna. Anak kedua beliau yang bernama Khaleel Emir lahir pada 18 November 2015.

## Pencapaian
### Kelantan FA

### Malaysia
* Piala Suzuki AFF 2010: Juara
* Sukan SEA 2011 - Bola Sepak: Pingat Emas

## Anugerah
Khairul Fahmi menerima Pingat Setia Mahkota Kelantan (PS) sempena Hari Keputeraan Sultan Kelantan ke-43 pada 11 November 2012.

### Anugerah Bola Sepak Kebangsaan

## Rujukan

## Pautan luar
*